Ka 1990, ke ne ka nna dikgwedi di se kae kwa Dublin, kwa Ireland, ke dira dipatlisiso kwa Trinity College. Fa nna le mosadi wa me Barbara re ne re le mo mosepeleng wa go boela gae re ne ra akanya ka isagwe ya bana ba rona. Gape re ne ra swetsa ka gore re etele kgaitsadiake yo e neng e le Mosupi wa ga Jehofa. Kgaitsadiake o ne a nnaya buka ya Life—How Did It Get Here? By Evolution or by Creation? e e gatisitsweng ke Basupi. Ke ne ka kgatlhiwa ke dipatlisiso tse di dirilweng ka kelotlhoko fa go ne go kwalwa buka eno. Ka yone nako eo ke ne ka lemoga gore ke ne ke amogetse thuto ya gore ditshedi di iphetogetse ka botsone go nna tse dingwe ke sa e sekaseka. Ka sekai, ke ne ke tsere gore thuto eno e supelwa ke masaledi a a omeletseng a ditshedi tsa bogologolo. Mme ga go a nna jalo. Eleruri fa ke ne ke ntse ke sekaseka thuto ya gore ditshedi di iphetogetse ka botsone go nna tse dingwe ke ne ka tlhatswega pelo le go feta gore batho ba ba rutang thuto eno ba e ruta fela gore ba tlhomologe mme ba se na mabaka a a utlwalang.